СЕГА - Хляб и бедствия
Дай на материала хляб и зрелища - и можеш да го управляваш, както си искаш. У нас зрелищата са заменени с пиар тип "спасители на стража" - най-красиви автопортрети Бойчето си прави на фона на усложнена метеорологична обстановка - тогава той се хвърля смело в стихията, спасява цели области, откопава затрупани, носи на гръб бедстващи, дава ценни напътствия... Трябва ли да си малко прост, за да налапаш такава кукичка? Или много?"24 часа" прави някакво безадресно признание: "Познаха, бедствие е!" Кой позна? Впрочем, като си говорим за малко или много простотия, учудваме се, че още не се е появило пророчество на Ванга, предвещало някога коравата зима на 2017.На "Стандарт" сухите факти никога не са му достатъчни, епитетите и чудесата никога не стигат. Затова: "Арктически студ до петък. Лошото време продължава, живакът пада до минус 29". Студът, както е известно от вестниците, има и паралитично действие: "Снегът парализира Добрич и Силистра", пише отново "Стандарт". И на същата страница (1-а) - уверение, че не само в България градовете се инвалидизират: "Снегът и отрицателните температури предизвикаха хаос не само у нас, но и в Турция. Студът буквално парализира Истанбул". Според прелитащия буквалното парализиране е нещо различно. Но можем ли да отнемем на един зимен град преносната пареза, или на един вестник - буквалната грамотност?Връщаме се на "24 часа" да се порадваме като малки деца. Има един номер - излиза шефът на енергийния регулатор и казва: трябва да вдигнем тока с 15 процента. Народът негодува. Излиза Бойчето и казва: не може с 15 процента, системата има резерви, дайте да помислим за доброто на тоя народ. Токът се вдига с 5 процента и материалът е доволен.Същият номер е с ваканцията. "24 часа" - "Разочарование! В София няма да удължават ваканцията". Същия ден Фандъкова все пак увеличава неприсъствените дни в училище. Малки деца и малки умове ликуват.